Ди щIалэхэм нэгъуэщI щIыналъэхэр яIэт
Мы махуэхэм Майкъуапэ щекIуэкIащ дзюдомкIэ Урысейм и чемпионат. Абы хэтащ къэралым и щIыналъэ 6I-м къикIа спортсмен 530-рэ. «Къуэблэ Екъуб» спортымкIэ уардэунэм щызэхэта зэхьэзэхуэм ехъулIэныгъэ щызыIэрагъэхьащ Къэбэрдей-Балъкъэрым щыщ спортсменхэми.
Зи хьэлъагъыр килограмм 66-м нэблагъэхэм я гупым шэч къызытумыхьэн текIуэныгъитху. Абыхэм ящыщу 4-м хухаха зэманыр и кIэм нэмысу, къыщызыхьа Балъкъэр Алим Урысейм и чемпион хъуащ.
КъыкIэлъыкIуэ махуэм ди щIалэхэм я ехъулIэныгъэм хэлъхьэныгъэ хуищIащ ди лъэпкъэгъу Блий Iэюб. Зи хьэлъагъыр килограмм 60-м нэблагъэхэм я зэпэщIэтыныгъэм щригъэкIуэкIа япэ зэIущIиплIым текIуэныгъэ дахэ къыщызыхьа Блийр зымащIэкIэ къыхигъэщIащ Иркутск областым и цIэкIэ банэ Абдулаев Рэмэзан икIи къэралым и чемпионатым и дыжьын медалыр къихьащ.
Къыхэдгъэщынщи, Къэбэрдей-Балъкъэрым дзюдомкIэ и школым зыгъэсэн щыщIэзыдза Балъкъэр Алим Тюмень областым, Блий Iэюб Краснодар крайм я ныпхэм щIэту мэбанэ.

Жыласэ Замир.
